הארגון מחולק לשלוש קבוצות, הכוללות אנשי אקדמיה ומחקר, אנשי עסקים ופעילים ציבוריים: פורום המייסדים והוועד המנהל, הפורום המייעץ, וצוותים מקצועיים. מנהל "הקונגרס הישראלי" הוא ד"ר עו"ד גלעד וינר.
פעילות ציבורית.
פעילות העמותה מבוססת על מתודולוגיה המשלבת שימוש בידע אקדמי וכלים מחקרים. התשתית האקדמית לפעילות הקונגרס מבוססת על פעילותו של מרכז מנומדין למשפט יהודי ודמוקרטי שבפקולטה למשפטים באוניברסיטת בר-אילן. פעילות הארגון מתקיימת בין השאר באמצעות פרסום "מדד ההסכמות", הפעלת מועצות הסכמה ארציות ומקומיות, והמיזם הדיגיטלי "מועצת העם", המאפשר לציבור הרחב להשתתף בפעילויות שונות של "הקונגרס הישראלי".
בהיבט המחקרי, מבצע "הקונגרס הישראלי" סקרים ומשאלים על נושאים שונים בחברה הישראלית, ובראשם מדד ההסכמות – כלי מחקרי הממפה את ההסכמות ואי-ההסכמות בחברה הישראלית. במסגרת פעילות השטח, בונה ומנהל "הקונגרס הישראלי" מועצות שדנות בנושאים כמו יהדות במרחב הציבורי ויחסי יהודים–ערבים. בנוסף, מקיים הקונגרס אירועים ותוכניות חינוך וגישור שונות, ומפיק כנס שנתי. "הקונגרס הישראלי" משתף פעולה עם ארגונים בעלי מטרות דומות. במסגרת הפעילות המקוונת הקים "הקונגרס הישראלי" את אתר "מועצת העם", המשמש כזירה דיגיטלית לקיום דיאלוג ציבורי בנושאים שעל סדר היום, וכמקום לשיתוף הציבור בתהליכי בניית הסכמות.
טריא
טריא פי2פי בע"מ היא חברה ישראלית, המפעילה פלטפורמת הלוואות עמית לעמית. טריא מחזיקה בנתח שוק של כ־70% מתחום ההלוואות מעמית לעמית, ותיק ההלוואות שלה הוא בגובה 2.5 מיליארד שקל.
היסטוריה.
טריא הוקמה בשנת 2014, ופיתחה פלטפורמת השקעות ואשראי המחברת בין לווים למלווים. עד לשנת 2020, עברו בפלטפורמה של טריא כ־4.3 מיליארד שקל. החברה הוקמה על ידי אייל אלחייאני ואסף שלוש, מומחי סייבר, ועל ידי ורדה לוסטהויז, לשעבר היועצת המשפטית של בנק ישראל. בשנת 2020 מונה דוד זקן, שכיהן בתפקיד המפקח על הבנקים בין השנים 2010–2015, ליו"ר ועדת האשראי של טריא. לחברה יש מרכזי פיתוח בישראל, בולגריה, אוקראינה וקנדה.
פלטפורמות הלוואות של טריא מבוססת על אלגוריתם שמעניק ציון אשראי לכל לווה ומנסה לנבא את יכולת ההחזר שלו, באמצעות איסוף מידע מרשתות חברתיות, אפליקציות ומאגרי מידע שונים. בשנת 2019 הפכה טריא לחברת ההלוואות בין אנשים הראשונה שנכנסה למאגר נתוני האשראי החדש, לצד הבנקים וחברות האשראי.
באפריל 2020 הוגשה נגד טריא בקשה לתובענה ייצוגית, לאחר שהעניקה הלוואה בסך 26.5 מיליון שקל לחמדאן פדילה, בעל השליטה בחברת דלהום שקרסה. התביעה הסתיימה בפשרה שבמסגרתה החברה התחייבה לשלם למלווים בפלטפורמה את הקרן והריבית.
בדצמבר 2020 דווח על הפיכתה הצפויה של טריא לחברה ציבורית וכניסתה לבורסה לניירות ערך במסגרת מיזוג לשלד הבורסאי לוזון נדל"ן, בבעלותו של איש העסקים עמוס לוזון. במרץ 2021 חתמו בנק לאומי וטריא על הסכם לפיתוח משותף של ליבת מערך המשכנתאות של בנק לאומי, כחלק מהרצון של הבנק להגדיל את נתחו בענף המשכנתאות.
שירותים.
הפעילות של טריא בישראל מתמקדת באשראי צרכני בישראל בתחומי נדל"ן, רכב והלוואות לכל מטרה, עם ובלי בטוחות נדל"ניות. מתחילת 2018 הרחיבה החברה את פעילותה גם לאשראי לעסקים קטנים. ההלוואות ניתנות בהתאם לדירוג הלווה ומשך ההלוואה, כאשר יותר מ־90% מההלוואות מגובות בבטוחות.
פעילות בינלאומית.
בשנת 2018 רכש הקונצרן האפריקאי Aigboje Aig Imoukhuede את הטכנולוגיה של טריא העולמית בעסקה המוערכת בכ־50 מיליון ₪, כבסיס למערך השירותים הטכנולוגיים של הקונצרן הכוללים בין היתר שירותי תשלומים, אשראי, בנקאות דיגיטלית וביטוח. בספטמבר 2020 חתמה טריא העולמית על הסכם עם חברת Spice Global ההודית, במסגרתו תוקם שותפות למתן אשראי דיגיטלי בפריפריה של הודו בהשקעה של 10 מיליון דולר.
באוקטובר 2020 רכשה טריא את הטכנולוגיה והקניין הרוחני של חברת סלאריקס, לקראת כניסתה הצפויה לתחום הארנקים הדיגיטליים. בשלב הראשון בכוונת טריא להפעיל את שירותי הארנק הדיגיטלי מחוץ לישראל, בשווקים בינלאומיים שבהם היא פועלת כמו הודו ומערב אפריקה.
שגרירות קוסובו בישראל
שגרירות קוסובו בישראל היא הנציגות הדיפלומטית של רפובליקת קוסובו במדינת ישראל. היא נמצאת ברחוב קרן היסוד 11 שבירושלים. הנציגות הוקמה ב-14 במרץ 2021.
היסטוריה.
ב-4 בדצמבר 2020, נחתם בבית הלבן הסכם סרביה–קוסובו, שכלל הסכמות בנוגע ליחסי שתי המדינות עם ישראל. ההסכם נחתם בנוכחותם של נשיא סרביה, אלכסנדר ווצ'יץ', ראש ממשלת קוסובו, עבדולה הוטי ונשיא ארצות הברית דונלד טראמפ. במסגרת ההסכם, ישראל וקוסובו חויבו להכיר זאת בזאת, וקוסובו הודיעה כי היא תפתח את שגרירותה בירושלים. ב-14 במרץ 2021, קוסובו מלאה את התחייבותה ופתחה את השגרירות בירושלים, ובכך הפכה למדינה המוסלמית הראשונה שעושה זאת. הדיפלומטית הקוסוברית אינס דמירי מונתה לשגרירה על ידי משרד החוץ הקוסוברי.
כשבוע לאחר הפתיחה עלתה לשלטון ממשלה חדשה בקוסובו בהנהגת אלבין קורטי, ועם הקמתה שלח נשיא טורקיה רג'פ טאיפ ארדואן בקשה לשקול מחדש את הקמת השגרירות בירושלים, אך בראיון שהעניקה שרת החוץ החדשה דוניקה גרוואלה-שווארץ היא אמרה שפתיחת השגרירות היא "עניין סגור" והוסיפה שיחד עם זאת קוסובו רוצה לשמר יחסים ידידותיים עם הפלסטינים.
ג'ורג' פרנץ' אנייס
ג'ורג' פרנץ' אנייס (באנגלית: George French Angas; 25 באפריל 1822 - 4 באוקטובר 1886), היה חוקר אנגלי, חוקר טבע, צייר ומשורר שהיגר לאוסטרליה.
ביוגרפיה.
הוא נולד בניוקאסל על נהר הטיין, אנגליה, בנו הבכור של ג'ורג' פייף אנייס, דמות בולטת בהקמת המושבה החדשה בדרום אוסטרליה. אף שהראה כישרון יוצא דופן ברישום, הוא הוצב על ידי אביו בבית עסק בלונדון. הוא יצא לסיור באירופה ובשנת 1842 פרסם את ספרו הראשון "ראמבלס במלטה ובסיציליה". כתוצאה מניסיון זה, הוא הפנה עורף לעולם המסחר, והפנה את הכשרתו למחקר היסטוריה של הטבע, רישום אנטומי וליטוגרפיה והחל במסעותיו.
אנייס צייר כמה מהנופים המוקדמים ביותר של דרום אוסטרליה. כשהגיע לאדלייד בינואר 1844, הוא הצטרף לסר ג'ורג' גריי במסע למרחב הפנים שלה. עד מהרה החל בסדרת מסעות נרחבת לאגמי נהר מורי, לעמק בארוסה, לחצי האי פלוריה ולדרום מזרח, והציג את רשמיו מהמושבה שזה עתה הוקמה - תושביה, נופיה ובעלי החיים שלה. לאחר מסע בניו זילנד שב לדרום אוסטרליה בשנת 1845 ונסע לפורט לינקולן. בשנה שלאחר מכן הוא חזר לזמן קצר לאנגליה, בליווי צעיר מאורי, חמי פומארה, שהוצג לצד ציוריו של אנייס באולם המצרי בלונדון.
המסע הבא של אנייס בשנת 1846 היה לדרום אפריקה, שם בילה שנתיים בנטאל ובכף, ועבד על סדרת רישומים וצבעי מים שפורסמו בשנת 1849 בשם "The Kafirs Illustrated". בספר זה נשקף נוף של קייפטאון, דרבן, וינברג, ומקומות נוספים, וציורים שמתארים את הקבוצות האתניות המקומיות כמו הוטנטוטים וזולו .
אנייס התחתן עם אלישיה מרי מורן בשנת 1849, ומהנישואין נולדו להם ארבע בנות.
בשנת 1853 מונה אנייס לתפקיד במוזיאון האוסטרלי בסידני, ובסופו של דבר הפך למנהל ונשאר בסך הכל שבע שנים. אנייס שהה בסידני כשזהב התגלה לראשונה ליד באת'רסט, ניו סאות' ויילס. נסע לשם כדי לתעד את חיפוש הזהב, וביצע מספר ציורים. אלה פורסמו בסידני ובהמשך בלונדון.
אנייס היה מיוצג בתערוכת פריז בשנת 1855 עם חמישה אמנים אוסטרלים נוספים, ביניהם קונרד מרטנס, פרדריק טרי ואדלייד אירונסייד, הפעם הראשונה שאמנים אוסטרלים הוצגו בתצוגה גדולה מעבר לים. אנייס חזר לדרום אוסטרליה בשנת 1860, ולבסוף חזר לאנגליה בשנת 1863.
אנייס פרסם כמה ספרים על אוסטרליה ופולינזיה וכן את מחקרם של ג'ון מקדואל סטיוארט וג'ון פורסט, ותרם באופן משמעותי לקונכולוגיה עם תיאוריו ואיוריו.
אנייס נפטר בלונדון ב־8 באוקטובר 1886.
מורשת.
רבים מציוריו המקוריים של אנייס מוחזקים בספרייה הלאומית של אוסטרליה, וכן במספר מוסדות דרום אוסטרליים: גלריית האמנות של דרום אוסטרליה; אוניברסיטת אדלייד; מוזיאון דרום אוסטרליה; והחברה הגיאוגרפית המלכותית של דרום אוסטרליה. בספרייה הממלכתית של ניו סאות 'ויילס יש ארבעה מכתבים שכתב אנייס.
מאוגוסט עד סוף נובמבר 2020, הספרייה הממלכתית של דרום אוסטרליה הציגה את עבודתו על דרום אוסטרליה משנת 1848,
מחקר חקלאי בישראל
המחקר החקלאי בישראל הוא מחקר מדעי-חקלאי, המבוסס על שיתוף פעולה בין מדענים וחקלאים בישראל. ישראל ידועה ביכולת לפתח שיטות חקלאיות מתקדמות; לישראל מוניטין רב בתחום החקלאות; שיטות השקיה, קומפוסט מועשר, יבולים מהונדסים וחקלאות מדבר.
המוסדות העיקריים שעוסקים בישראל במחקר חקלאי הם מרכז וולקני, הפקולטה לחקלאות, מזון וסביבה של האוניברסיטה העברית, מכון ויצמן למדע, אוניברסיטת בר-אילן, אוניברסיטת תל אביב, המכון לחקר המדבר ע"ש יעקב בלאושטיין שנמצא במדרשת בן-גוריון ושייך לאוניברסיטת בן-גוריון בנגב, מכון מיגל בקרית שמונה והמופי"ם הפריפריאליים האזוריים הנמצאים באזורי הספר של ישראל.
הִיסטוֹרִיָה.
חקלאות היא ענף שמתקיים בארץ ישראל כבר למעלה מ-2,000 שנים, מחלוצי ענף המחקר החקלאי בישראל היו המורים והמדריכים בבית הספר החקלאי במקוה ישראל. ב-1906 גילה האגרונום היהודי אהרון אהרונסון את "אם החיטה" באזור הגליל.